Mynt, mål og vekt i Canada
Store norske leksikon,Økonomi og næringsliv,Penger,Mynt, mål og vekt i verden
I Canada er myntenheten kanadisk dollar, og målenhetene som benyttes er i stor grad basert på metersystemet.
Myntenheten Kanadisk dollar har valutakode CAD og er inndelt i 100 cents. Symbolet for kanadisk dollar er $, men CA$ blir også brukt for å skille den fra andre dollarvalutaer. Målenheter Canada ble medlem av Meterkonvensjonen i 1907, men arbeidet med å innføre metersystemet ble ikke innledet før i 1970. Inntil da var det kanadiske enhetssystemet basert på det britiske enhetssystemet (imperial units). Enhetene har same navn og verdi som det amerikanske enhetssystemet (US customary units) med noen unntak, som for eksempel volumenheten gallon som var forankret til imperial gallon (4,546 liter) til forskjell fra US gallon (3,785 liter). I 1971 etablerte den føderale kanadiske regjeringen en egen offentlig etat under navnet Metric Commission for å fremme overgangen til bruk av metriske enheter i det kanadiske samfunnet. Beslutningen om å gå over til metersystemet ble gjort på bakgrunn av at de fleste land i verden hadde hadde gjort det samme, og en forventning om at også USA ville gjøre dette.  I løpet av 1970-årene ble en rekke konkrete tiltak iverksatt, som for eksempel at trafikkskilt ble endret til å vise fartsgrenser i km/h (kilometer per hour) i stedet for mph (miles per hour). Tilsvarende ble alle nye biler utstyrt med speedometer som viste fart i km/h og avstand i km. Etter 1976 skulle alle varer omsettes i metriske verdier. Temperaturer skulle oppgis i grad celsius i stedet for Fahrenheit, nedbør målt i millimeter og så videre. Overgangen til metriske enheter møtte imidlertid betydelig motstand i opinionen, og da det konservative partiet kom til makten i 1985 ble Metric Comission avviklet. Dette var delvis en konsekvens av at den amerikanske presidenten avskaffet en tilsvarende organisasjon i 1982. Avviklingen førte til at myndighetene ikke lenger ble en aktiv pådriver for konvertering til bruk av metriske enheter samt at noen forskrifter som krever at metriske enheter skal brukes, ble opphevet eller ikke lenger håndhevet i samme grad. Likevel blir fortsatt lover og forskrifter samt offisielle skjemaer utelukkende utarbeidet med metriske mål. I det sivile liv er metriske enheter nå i utstrakt bruk, men imperial units er fremdeles legale enheter slik at disse blir brukt til dels sammen med metriske enheter. Naboskapet til USA har i denne sammenheng en stor betydning. Bruken av metriske enheter henholdsvis imperial units varierer etter region, der Québec har kommet lengst i overgangen til metersystemet. Les mer i Store norske leksikon økonomi og næringsliv i Canada valuta enhetssystem Meterkonvensjonen